Diari Oficial de la Generalitat Valenciana


Sumari del DOGV 9459, del 28-10-2022 (2022/9426)

RESOLUCIÓ de 12 d'agost de 2022, del director general de Qualitat i Educació Ambiental, per la qual es formula informe d'impacte ambiental del projecte de captació d'aigües subterrànies mitjançant sondeig per a reg del terme municipal de Pedralba. Expedient: (1684912) 026/2021/AIA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9459

Data del DOGV
:   28-10-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/9426


Data del document
:   12-08-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 12 d'agost de 2022, del director general de Qualitat i Educació Ambiental, per la qual es formula informe d'impacte ambiental del projecte de captació d'aigües subterrànies mitjançant sondeig per a reg del terme municipal de Pedralba. Expedient: (1684912) 026/2021/AIA. [2022/9426]  
Informe d'impacte ambiental  
La comunitat de regants Pozos El Palmeral gestiona i subministra un volum d'aigua per a diferents usos (agrícola, agropecuari, ramader i domèstic no potable a residències) en els termes municipals de Bugarra, Llíria i Pedralba. Els cabals anuals assignats als diferents usos és el següent: domèstic no potable, 45.541 m³ (190 vivendes); ramader, 1.577 m³; reg, 6.777.740 m³ (reg localitzat per degoteig de cítrics majoritàriament per a superfície de 1.364,14 ha). Conformen un total de 6.824.858 m³ anuals.  
Per a la finalitat descrita té una presa d'aigua superficial del riu Túria i nou preses d'aigua subterrànies. La primera es tramita en l'expedient 2009RC0012 i les captacions d'aigua subterrània en l'expedient 2008CP0317 de la Confederació Hidrogràfica del Xúquer. El volum anual i el cabal corresponent als pous és el següent:  
  
  
El sondeig es planteja per la necessitat de millorar i satisfer el subministrament d'aigua per a ús agrícola que històricament fa la comunitat de regants. Com a resultat de les diferents valoracions fetes, s'ha optat per executar una perforació per a la captació d'aigües subterrànies en la parcel·la propietat seua. El sondeig se situarà en la parcel·la 105 del polígon 25, partida Corral de Chaparro, del terme municipal de Pedralba.  
Per a la presa núm. 9 (que és el sondeig a fer), la previsió és de:  
  
Volum anual: 821.813 m³/any  
Volum diari mitjà: 2.251 m³/dia  
Cabal punta, explotació o instantani: 75 l/s  
Cabal mitjà any: 26,06 l/s  
El sondeig objecte de la tramitació suposa una presa complementària a les que hi ha que suposarà:  
- Una gestió més bona dels recursos hídrics: s'augmenta el cabal punta disponible.  
- L'optimització del consum energètic. La disponibilitat de més cabal punta conjunt permet fer servir energies en trams «barats» o hores vall.  
- La instal·lació i l'ús d'energia renovable (plaques solars).  
La perforació tindrà com a característiques principals 250 m de profunditat i 600/530/430 mm de diàmetre. En tot cas, els possibles efectes hidrogeològics relatius a l'ús i el consum de recursos naturals (aigua) entren en les competències directes de l'organisme de conca. El sondeig es localitza en la massa d'aigua subterrània 080.131 «Llíria-Casinos».  
  
La perforació es farà mitjançant la tècnica de percussió, a causa de la profunditat del sondeig, a la naturalesa detrítica dels terrenys travessats, a la possible inestabilitat de la perforació en el tram superior per presència de xicotetes aportacions d'aigua i als diàmetres requerits. Les característiques del sondeig responen a les dades següents: diàmetre exterior = 530 mm (de 0 a 150 metres) i 430 mm (de 150 a 250 metres), diàmetre interior = 450 mm (de 0 a 150 metres) i 350 mm (de 150 a 250 metres), profunditat = 250 metres.  
La distribució final de la columna de revestiment es podrà modificar sobre la base de la definició a peu d'obra dels trams filtrants. Es muntarà un con reductor per a completar l'encastament entre canonades de 450 i 350 mm. Cal esperar la utilització de canonades auxiliars per a perforar el tram margós arenós per a estabilitzar la perforació. Es considera que es requerirà un màxim de 75 m de canonada auxiliar cega que s'ha de retirar una vegada entubat de manera definitiva el tram superior del sondeig. S'utilitzarà lletada de ciment, sense àrids. La nova perforació quedarà situada dins d'una arqueta d'1,5 × 1,5 × 1,5 m, 20 cm de gros i coberta per una planxa metàl·lica de 2 mm de gros. De la mateixa manera, i per a evitar abocaments i caigudes d'objectes no desitjats a l'interior de la perforació, el perímetre de la perforació, almenys 2 m, quedarà cobert per una capa de formigó de 0,3 m, de gros. Es farà un segellament sanitari del sondeig, cimentant l'espai anul·lar entre la canonada exterior i el terreny natural, per als sis primers metres.  
  
A efectes constructius i sobre la base dels càlculs fets es farà una bassa d'arreplega de detritus de perforació d'uns 75 m³, suficient per a l'acumulació del detritus i l'aportació d'aigua de perforació (10 l/m aproximadament). Indica que si es produïra rebliment de la bassa per una aportació extraordinària del material de perforació (per inestabilitat del sondeig, engrandiment, arrossegaments, etc.), es buidarà i transportarà el material a l'abocador d'inerts més pròxim. L'excavació es farà a uns 2 m de l'embocadura de la perforació amb les dimensions següents: 5 m (ample) × 7 m (llarg) × 2 m (profunditat). L'emplaçament quedarà senyalitzat i clos. Una vegada acabada l'obra es reblirà, cobrirà i compactarà amb el material extret de l'excavació.  
El termini d'execució és de dotze setmanes una vegada s'hagen obtingut les oportunes autoritzacions dels organismes oficials competents.  
Quant als accessos, no cal obrir nous accessos a l'actuació, s'utilitzen els que hi ha.  
  
Tramitació administrativa  
El 18 de febrer de 2021 té entrada un escrit del cap del servei territorial d'Indústria, Energia i Mines de València (exp. ASOSUB/2020/82/46) en què tramet el projecte i el document ambiental, a fi de sotmetre'l a l'avaluació ambiental simplificada segons l'annex II, grup 3, de la Llei 21/2013, de 9 de desembre, d'avaluació ambiental.  
  
El 20 de juliol de 2022 es rep de l'òrgan substantiu la documentació que aporta el promotor el 13 de juliol de 2022 que consisteix en un annex complementari a la documentació en relació amb la distribució hídrica dels diferents pous de la comunitat de regants, així com usos i cabals assignats, dimensionament i execució de la bassa de llots.  
Després d'examinar la informació continguda en l'expedient, s'estima que aporta elements de judici suficients per a continuar el procediment d'avaluació ambiental simplificada.  
  
Consideracions ambientals  
A partir del document tècnic de l'expedient, de l'anàlisi feta, així com de la consideració dels criteris de l'annex III de la Llei 21/2013, modificat per la llei 9/2018, resulta el que hi ha tot seguit:  
Característiques del projecte  
a) Durant la fase d'execució, la superfície afectada serà l'ocupada per l'equip de perforació, la maquinària, els accessoris i la bassa de llots a executar, l'afecció dels quals desapareixerà tan prompte es desmunten i retiren. Una vegada acabada l'obra de perforació i la instal·lació, el sondeig no requerirà més condicionament que construir el cap de pou.  
  
b) Es proposa com a termini d'execució, considerat com a òptim i suficient per a fer les obres, el de dotze setmanes, comptadores a partir de les autoritzacions corresponents.  
Pel que fa als treballs necessaris per a fer la perforació, consistiran a aplanar l'esplanada de perforació i executar la bassa de llots. Una vegada acabats els treballs s'han de restaurar les condicions originals del terreny adequant i netejant tant la zona de perforació com els accessos i l'emplaçament de l'utillatge i material auxiliar. Per tant, es tracta d'una afecció de baixa entitat que desapareixerà després d'aplicar les mesures protectores i correctores previstes, garantint amb això l'absència d'impactes residuals significatius.  
  
c) Els residus que es generaran durant les obres procedeixen principalment dels detritus extrets de la perforació d'un sondeig de 250 m de profunditat, estimats en un volum de 75 m³, consistents en roca triturada que s'ha d'emmagatzemar en la bassa que s'ha de fer al costat del pou. Es tracta d'un residu inert, que quedarà depositat en la bassa de llots, que una vegada feta la perforació es condicionarà de nou. Els residus procedents de la perforació del sondeig es poden classificar com a 01 05 04 (llots i residus de perforacions que contenen aigua dolça) en tractar-se de residus inerts. D'altra banda, es generaran xicotetes quantitats de residus perillosos per l'ús de bidons de combustible, lubrificants i recanvis, generats per la maquinària: 15 02 02 (absorbents, materials de filtració), 15 01 10 (envasos que contenen restes de substàncies perilloses o que estan contaminats de substàncies perilloses).  
d) Pel que fa a l'acumulació d'efectes negatius respecte a altres projectes, en la documentació s'indica que la distància al pou més pròxim és superior als 100 m, i la distància al llit principal més pròxim és d'aproximadament 2 km; queda situat al marge esquerre del riu Túria.  
  
Ubicació del projecte  
a) El sondeig es localitza al municipi de Pedralba, i el punt de perforació es troba en les coordenades UTM (ETRS 89) Fus 30: X = 696.450; Y = 4.388.287; Z = 225 msnm.  
b) L'emplaçament es troba en una zona classificada com a sòl no urbanitzable comú (SNU-C), zonificat com a zona rural comuna forestal (ZRC-FO), a una distància d'uns 26 m de terreny forestal no estratègic del PATFOR, segons el visor cartogràfic de la Generalitat Valenciana, per la qual cosa es considera com a zona d'influència forestal segons l'article 57 de la Llei 3/1993, forestal de la Comunitat Valenciana. Resulta per això aplicable el que disposa el Decret 7/2004, de 23 de gener, del Consell de la Generalitat, pel qual aprova el plec general de normes de seguretat en prevenció d'incendis forestals a observar en l'execució d'obres i treballs que es facen en terreny forestal o als voltants.  
Quant a altres afeccions territorials, l'actuació no afecta espais naturals protegits, espais integrants de Xarxa Natura 2000, vies pecuàries o forest d'utilitat pública.  
No es troba afectada per risc d'inundació del PATRICOVA. En la cartografia d'àrees crítiques en relació amb el canvi climàtic de la cartografia de la Generalitat Valenciana, es troba en zona corresponent a àrees a millorar quant a recàrrega d'aqüífers. La permeabilitat del sòl està catalogada com a alta. La vulnerabilitat a la contaminació de les aigües subterrànies en la zona de projecte és mitjana, d'acord amb la cartografia temàtica (antiga COPUT). Pertany a zones vulnerables de contaminació per nitrats.  
c) En el document ambiental s'indica únicament respecte dels elements integrants del patrimoni historicoartístic, arqueològic o paleontològic, que durant la fase de construcció s'ha de controlar visualment l'entorn, a fi de comunicar possibles troballes en l'àrea de patrimoni cultural. Per això, si en el transcurs de les obres es localitzara alguna resta arqueològica o paleontològica, s'hauria de comunicar a la Direcció General de Cultura i Patrimoni de la Generalitat Valenciana perquè determine les accions que s'hi han de seguir per a protegir la troballa. En el seu cas, s'ha de complir el que estableixen els articles 63é i 65é de la Llei 4/1998, d'11 de juny, del patrimoni cultural valencià.  
  
Característiques de l'impacte potencial  
a) Els efectes contaminants de l'actuació es limiten a l'ús de maquinària (emissió de gasos de combustió i sorolls) amb un efecte temporal d'una setmana i de poca rellevància ambiental. El risc d'accidents queda regulat per les normes laborals i de seguretat minera, que competeixen a l'òrgan substantiu, i és poc probable que puguen arribar a tindre efectes ambientals de consideració.  
b) No es preveu que el sondeig produïsca cap alteració sobre els components del medi, ni modificació que afecte la dinàmica general de l'ecosistema una vegada posat en funcionament, ja que no es preveu un increment dels cabals d'extracció autoritzats a la comunitat de regants en la massa d'aigua que pertany a la conca hidrogràfica: 08 € Xúquer. Massa d'aigües subterrànies: 080.142. Plana de València sud. En tot cas, els possibles efectes hidrogeològics relatius a l'ús i consum de recursos naturals (aigua) entren en les competències directes de l'organisme de conca i disten molt dels llindars considerats en la Llei 21/2013, d'avaluació ambiental (grup 8 de l'annex II).  
  
c) Al marge de l'aprofitament hídric, l'ús de recursos naturals resulta irrellevant en aquesta classe d'obres, així com la generació de residus, més enllà del detritus generat per la perforació que, per la poca magnitud, caràcter terrigen i naturalesa inerta, no constituirà un problema d'eliminar-lo.  
No es preveu generar un altre tipus de residus excepte els procedents d'eventuals faenes de manteniment de la maquinària (olis, filtres, etc.), que, en cas que n'hi haja, s'ha de gestionar a través de gestor autoritzat.  
d) Sobre el paisatge: en aquest cas no es considera una alteració significativa del paisatge, ja que es tracta d'una alteració de tipus temporal, per la duració curta de les obres, causada per la presència de la maquinària necessària per a fer la perforació i l'espai alterat per l'ocupació; de més a més, es tracta d'una zona totalment antropitzada.  
  
Pel que fa als criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
  
Consideracions jurídiques  
L'obra de perforació per al sondeig d'investigació per a la captació d'aigües subterrànies constitueix un supòsit d'avaluació d'impacte ambiental simplificada, d'acord amb l'annex II grup 3.a) 3r de la Llei 21/2103, de 9 de desembre.  
L'expedient ha seguit el tràmit d'avaluació d'impacte ambiental simplificada, previst en la secció segona, capítol 2 del títol II de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot això, a proposta del servei d'avaluació d'impacte ambiental i amb el vistiplau del subdirector general del Canvi Climàtic i Qualitat Ambiental, fent ús de les atribucions que tinc, resolc:  
  
  
Primer  
Estimar que l'execució del projecte de sondeig d'investigació d'aigües subterrànies per a reg, promogut per la comunitat de regants Pozos El Palmeral, en el polígon 25, parcel·la 105 del terme municipal de Pedralba, sense perjudici d'obtindre prèviament les autoritzacions sectorials que siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària. Tot això, sempre que s'ajuste a la documentació que hi ha en l'expedient, a les previsions del projecte i del document ambiental i als termes del present informe, en particular:  
  
1r) En l'execució del sondeig i l'execució de la bassa de llots s'han de restaurar les condicions originals del terreny adequant i netejant tant la zona de perforació com els accessos i l'emplaçament de l'utillatge i el material auxiliar.  
2n) Si durant l'execució de les obres es troben restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, i s'hauran d'adoptar les mesures pertinents per a protegir-les i conservar-les, d'acord amb el que preveuen els articles 63 i 65 de la Llei 4/1998, d'11 de juny, del patrimoni cultural valencià.  
3r) Atesa la localització del sondeig, es considera com a zona d'influència forestal segons l'article 57 de la Llei 3/1993, forestal de la Comunitat Valenciana. Hi resulta, per això, aplicable el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció de riscos forestals a observar en l'execució de les obres i treballs que es desenvolupen en terreny forestal o als voltants.  
4t) Durant el temps que dure l'assaig de bombament, i a fi de previndre processos erosius i evitar escolaments incontrolats, l'aigua extreta s'haurà d'abocar a llits naturals, directament o a través d'un sistema d'evacuació que mitjançant laminació de cabals o dissipadors d'energia resulte efectiu per a evitar erosió i possibles danys en infraestructures i propietats adjacents. Si se'n produïren, el promotor de l'obra haurà de reparar els desperfectes i, si escau, indemnitzar els afectats pels perjudicis ocasionats.  
5é) El material extret del sondeig està classificat amb el codi LER 01 05 04 (llots i residus de perforacions que contenen aigua dolça). Segons la normativa, els materials d'excavació disposen de regulació específica i s'han de gestionar per l'Ordre APM/1007/2017, de 10 d'octubre, sobre normes generals de valorització de materials naturals excavats per a utilitzar-los en operacions de rebliment i obres diferents a les quals es van generar. També es podria fer d'acord amb el Decret 200/2004, d'1 d'octubre, del Consell de la Generalitat, pel qual es regula la utilització de residus inerts adequats en obres de restauració, condicionament i rebliment, o amb finalitats de construcció com es preveu en l'article 3.1.a. El terreny s'ha de restaurar i restar amb la morfologia anàloga a la inicial.  
  
6é) En el cas que, per diferents motius es renunciara a l'ús del sondeig (falta de cabal, mala qualitat de l'aigua, solsides en el pou, etc.), s'haurà de clausurar i segellar, així com restaurar el terreny a la situació original, ja que els pous abandonats o en desús són vies potencials puntuals de contaminació d'aqüífers i de riscos físics per a les persones.  
  
7é) S'ha de preveure que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent ho considere innecessari per disposar d'altres opcions o d'una xarxa suficient.  
  
Segon  
D'acord amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de publicar-lo en la seu electrònica de l'òrgan ambiental.  
B. L'informe d'impacte ambiental perdrà vigència i cessarà en la producció dels efectes que hi són propis si, una vegada publicat en el Diari Oficial de la Generalitat Valenciana, no s'autoritza el projecte en el termini màxim de quatre anys des de la publicació, llevat que s'acorde la pròrroga de la vigència de l'informe d'impacte ambiental.  
  
C. L'informe d'impacte ambiental no serà objecte de cap recurs sense perjudici dels que, si escau, procedisquen en via administrativa o judicial davant de l'acte, si escau, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 12 d'agost de 2022.- El director general de Qualitat i Educació Ambiental: Joan Piquer Huerga.